Burèu Internacionau dei Pes e Mesuras

Lo Burèu Internacionau dei Pes e Mesuras (sigla: BIPM) es una dei tres organizacions establidas per mantenir lo Sistèma Internacionau d'Unitats (SI) sota lei nòrmas de la Convencion dau Mètre.

Son sèti es situat au Pavillon de Breteuil () a Sèvres, dins lo Pargue de Saint-Cloud près de París, onte benefícia de l'extraterritorialitat per un acòrd dau 25 d'abriu de 1969.

 Mission 

Segon lo site oficiau,
 « Lo BIPM a per mission d'assegurar l'uniformitat mondiala dei mesuras e sa traçabilitat a respècte dau Sistèma Internacionau d'Unitats (SI).  
 Òbra sota l'autoritat de la Convencion dau Mètre, qu'es un tractat diplomatic conclús entre cinquanta un estats. Exercís son activitat amb l'ajuda de divèrs Comitats consultatius, que sei membres son de laboratòris nacionaus de metrologia deis Estats membres de la Convencion dau Mètre, e mai per son trabalh de laboratòri.
 Lo BIPM efectua de recèrcas liadas a la metrologia. Organiza o participa en de comparasons internacionalas d'escandaus nacionaus de mesura e efectua d'escandalhatges per leis Estats membres. »

Lo BIPM a tanben per mission de mantenir lo Temps Atomic Internacionau (TAI) e lo Temps Universau Coordenat (UTC).

Leis autreis organismes de referéncia son:
 la Conferéncia Generala dei Pes e Mesuras (CGPM) e 
 lo Comitat Internacionau dei Pes e Mesuras (CIPM).

 Istòria 

Lo Burèu Internacionau dei Pes e Mesuras a per origina la decision deis autoritats revolucionàrias d'utilizar lo sistèma decimau.

Lo 20 de mai de 1875, dètz e sèt Estats signèron à París la Convencion dau Mètre. An aquela ocasion se creèt lo Burèu Internacionau dei Pes e Mesuras.

Lo Pavillon de Breteuil, a Sèvres, es lo sèti dau BIPM dempuei 1884.

En 1889, la premiera Conferéncia Generala dei Pes e Mesuras aprovèt lei novèus escandaus internacionaus dau mètre e dau quilograma, e demandèt que se depausèsson oficialament au Pavillon de Breteuil.

 Vejatz tanben 
 Sistèma Internacionau d'Unitats
 IERS, lo Servici Internacionau de Rotacion de la Tèrra.

 Liame extèrne 


 Nòtas 

 Referéncias 

Categoria:Metrologia
Categoria:Organisme de normalizacion